
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti,   8 septembrie 2009               

Nr.31/655/2009, Pl-x  345 /2009                     


A V I Z

asupra  propunerii legislative pentru completarea art.50 din Legea nr.19/2000 privind sistemul public de pensii şi alte drepturi de asigurări sociale
                 În conformitate cu prevederile art.95  din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Legii nr.19/2000 privind sistemul public de pensii şi alte drepturi de asigurări sociale, trimisă cu adresa nr.Pl-x 345 din 29.06.2009  şi înregistrată cu nr.31/655 din 30.06.2009.
                Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.2 din Regulamentul Camerei Deputaţilor, republicat, Camera Deputaţilor este  Cameră decizională. 
                Senatul, în calitate de primă Cameră sesizată, a respins  propunerea legislativă în şedinţa din 24 iunie 2009.

 Potrivit prevederilor art.61 din Regulamentul Camerei Deputaţilor, republicat, Comisia a dezbătut iniţiativa legislativă  în şedinţa din 8 septembrie  2009.

                  Propunerea legislativă are ca obiect de reglementare completarea art.50 din Legea nr.19/2000, cu modificările şi completările ulterioare, cu o prevedere potrivit căreia asiguraţii disponibilizaţi în perioada 30 mai 2009 – 31 decembrie 2010 ca urmare a reducerii activităţii agenţilor economici şi care au realizat stagii complete de cotizare, să poată beneficia de pensie anticipată fără penalizare.
Membrii comisiei au examinat propunerea legislativă supusă avizării, expunerea de motive, avizul favorabil, cu observaţii şi propuneri, al Consiliului Legislativ nr.255 din 27.03.2009, avizul negativ al Consiliului Economic şi Social, nr.618 din 7.04.2009 şi punctul de vedere al Guvernului transmis cu nr.1200 din 12.05.2009, prin care nu susţine adoptarea acestei iniţiative legislative.
                 În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea  negativă a propunerii legislative,  ţinând cont de faptul că  se creează discriminări în cadrul aceleiaşi categorii de asiguraţi în condiţiile în care principiul de bază al Legii nr.19/2000 privind sistemul public de pensii şi alte drepturi de asigurări sociale este al egalităţii care asigură tuturor participanţilor la sistemul public de asigurări sociale un tratament nediscriminatoriu în ceea ce priveşte drepturile şi obligaţiile prevăzute de lege. Totodată, nu sunt precizate sursele  financiare necesare aplicării măsurilor propuse, încălcându-se astfel dispoziţiile art.138 alin.(5) din Constituţia României, republicată, precum şi prevederile art.15 alin.(1) din Legea privind finanţele publice nr.500/2002, potrivit cărora nici o cheltuială bugetară nu poate fi aprobată fără stabilirea sursei de finanţare.
În raport de obiectul şi conţinutul reglementării,  propunerea legislativă  face parte din categoria legilor organice. 
                                              PREŞEDINTE,                           SECRETAR,

                                              Daniel BUDA                             Gabriel ANDRONACHE

